Landnámsmenn í Vestfirðingafjórðungi

Landnámsmenn í Vestfirðingafjórðungi og landnám þeirra. Farið er réttsælis um landið að hætti Landnámabókar frá Hvítá í Borgarfirði að Hrútafjarðará.

 Skalla-Grímur Kveldúlfsson nam land milli Borgarhrauns og Hafnarfjalls og bjó á Borg á Mýrum. Hluti af landnámi hans var í  Sunnlendingafjórðungi.
 Kalman nam Kalmanstungu allt austur undir jökla og bjó í Kalmanstungu.
 Hrosskell Þorsteinsson nam Hvítársíður milli Kjarrár og Fljóta. Hann bjó á Hallkelsstöðum.
 Þorvarður fékk land af Hrosskatli upp með Fljótum og bjó á Þorvarðsstöðum.
 Þorgautur fékk land af Hrosskatli í Hvítársíðu og bjó á Þorgautsstöðum.
 Ásbjörn auðgi Harðarson keypti land fyrir sunnan Kjarrá, upp frá Sleggjulæk til Hvítbjarga. Hann bjó á Ásbjarnarstöðum.
 Örnólfur nam Örnólfsdal og Kjarradal upp til Hvítbjarga. Hann bjó á Örnólfsstöðum.
 Hrómundur Þórisson nam Þverárdal og Þverárhlíð að Hallarmúla. Hann bjó á Hrómundarstöðum.
 Ísleifur nam land ásamt Ísröði bróður sínum milli Örnólfsdalsár og Hvítár ofan frá Sleggjulæk. Hann bjó á Ísleifsstöðum.
 Ísröður nam land ásamt Ísleifi bróður sínum milli Örnólfsdalsár og Hvítár ofan frá Sleggjulæk. Hann bjó á Ísröðarstöðum.
 Ásgeir, skipverji Hrómundar, bjó á Hamri upp frá Helgavatni.
 Arnbjörg bjó á Arnbjargarlæk.
 Þórunn fékk land ofan til Víðilækjar og bjó í Þórunnarholti.
 Þuríður spákona, systir Þórunnar, átti land fyrir ofan Þórunni og bjó í Gröf.
 Þorbjörn Arnbjarnarson nam Stafholtstungu milli Norðurár og Þverár og bjó í Arnarholti.
 Þorbjörn blesi nam Norðurárdal sunnan ár upp frá Króki og Hellisdal allan. Hann bjó á Blesastöðum.
 Geirmundur Gunnbjarnarson nam tunguna milli Norðurár og Sandár. Hann bjó í Tungu.
 Örn gamli nam Sanddal, Mjóadal og Norðurárdal frá Króki niður að Arnarbæli. Hann bjó á Háreksstöðum.
 Rauða-Björn nam Bjarnardal ásamt hliðardölum og keypti auk þess land af Skalla-Grími milli Gljúfurár og Gufár. Hann bjó í Dalsmynni og /eða á Rauðabjarnarstöðum.
 Karl nam Karlsdal upp frá Hreðavatni og bjó undir Karlsfelli.
 Grís, leysingi Skalla-Gríms, fékk Grísartungu.
 Grímur, leysingi Skalla-Gríms, fékk Grímsdal.
 Bersi goðlaus Bálkason nam Langavatnsdal og bjó á Torfhvalastöðum.
 Sigmundur, leysingi Skalla-Gríms, fékk land milli Gljúfurár og Norðurár. Hann bjó fyrst á Haugum, síðar í Munaðarnesi.
 Þorbjörn krumur fékk land af Skalla-Grími utan Gufár og bjó í Hólum.
 Þormóður beigaldi fékk land af Skalla-Grími utan Gufár og bjó á Beigalda.
 Þórir þurs fékk land af Skalla-Grími upp með Langá að sunnan og bjó á Þursstöðum.
 Þorgeir jarðlangur fékk land af Skalla-Grími upp með Langá að sunnan og bjó á Jarðlangsstöðum.
 Þorbjörg stöng fékk land af Skalla-Grími upp með Langá að sunnan og bjó í Stangarholti.
 Áni fékk land af Skalla-Grími ofan með Langá til Hafurslækjar og bjó að Ánabrekku.
 Þorfinnur strangi fékk land af Skalla-Grími fyrir utan Langá milli Leirulækjar og fjalls. Hann bjó að Fossi.
 Ingvar fékk land af Skalla-Grími tengdasyni sínum milli Leirulækjar og Straumfjarðar. Hann bjó á Álftanesi.
 Steinólfur nam Hraundal til Grjótár með leyfi Skalla-Gríms og bjó í Syðra-Hraundal.
 Þórhaddur Steinsson nam Hítardal til Grjótár og allt til sjávar milli Hítarár og Kaldár.
 Þorgils knappi, leysingi Kolla Hróaldssonar, nam Knappadal (Hnappadal).
 Sel-Þórir Grímsson nam land milli Kaldár og Gnúpár neðan Knappadals. Hann bjó á Ytra-Rauðamel.
 Kolbeinn klakkhöfði Atlason keypti land milli Kaldár og Hítarár neðan Sandbrekku. Hann bjó á Kolbeinsstöðum.
 Þormóður goði Oddsson nam land með Þórði bróður sínum frá Gnúpá að Straumfjarðará og bjó á Rauðkollsstöðum.
 Þórður gnúpa Oddsson nam land með Þormóði bróður sínum frá Gnúpá að Straumfjarðará og bjó í Gnúpudal.
 Guðlaugur auðgi Þormóðsson nam land frá Straumfjarðará til Furu og bjó í Borgarholti.
 Atli Valason nam land með Ásmundi syni sínum frá Furu til Lýsu.
 Ásmundur Atlason nam land með föður sínum frá Furu til Lýsu og bjó í Langaholti.
 Hrólfur digri Eyvindarson nam land frá Lýsu til Hraunhafnarár.
 Sölvi nam land milli Hraunhafnar og Hellis. Hann bjó fyrst í Brenningi en síðar á Sölvahamri.
 Sigmundur Ketilsson nam land milli Hellishrauns og Beruvíkurhrauns og bjó að Laugarbrekku.
 Lón-Einar keypti Lónland af Sigmundi og bjó þar.
 Grímkell Úlfsson nam land frá Beruvíkurhrauni til Neshrauns. Hann rak burt Saxa af Saxahvoli og bjó þar.
 Álfarinn Valason nam fyrstur land frá Beruvíkurhrauni til Ennis.
 Ólafur belgur nam land frá Enni til Fróðár og bjó í Ólafsvík en var rekinn burt. Þá nam hann Belgsdal og bjó á Belgsstöðum. Síðast nam hann inn frá Grjótvallarmúla í Gilsfirði og bjó í Ólafsdal.
 Ormur mjói nam víkina milli Ennis og Höfða og rak burt Ólaf belg. Hann bjó á Fróðá.
 Herjólfur Sigurðarson nam land milli Búlandshöfða og Kirkjufjarðar.
 Vestar Þórólfsson nam Eyrarlönd og Kirkjufjörð og bjó á Öndverðareyri.
 Kolur nam land frá Fjarðarhorni til Tröllaháls og Hraunsfjarðar. Hann bjó að Kolgröfum.
 Auðunn stoti Valason nam Hraunsfjörð milli Svínavatns og Tröllaháls. Hann bjó í Hraunsfirði.
 Björn austræni Ketilsson nam land milli Hraunsfjarðar og Stafár og bjó í Bjarnarhöfn.
 Þórólfur Mostrarskegg nam Þórsnes að Stafá og Þórsá og bjó á Hofsstöðum.
 Geirröður nam land inn frá Þórsá að Langadalsá og bjó á Eyri.
 Finngeir Þorsteinsson, skipverji Geirröðar, fékk land af honum í Álftafirði og bjó á Kársstöðum.
 Úlfar kappi, skipverji Geirröðar, fékk land af honum umhverfis Úlfarsfell.
 Geirríður fékk land og bústað í Borgardal af Geirröði bróður sínum.
 Þórbergur nam báða Langadali og bjó í hinum ytra.
 Steinn mjögsiglandi Vígbjóðsson nam Skógarströnd inn til Laxár og bjó á Breiðabólstað.
 Eiríkur rauði Þorvaldsson ruddi lönd í Haukadal og bjó á Eiríksstöðum, nam síðar Brokey og Öxney, síðast Eiríksfjörð á Grænlandi.
 Ingólfur sterki Ánason nam land frá Laxá að Skraumuhlaupsá og bjó á Hólmslátri.
 Auður djúpúðga Ketilsdóttir nam öll Dalalönd frá Skraumuhlaupsá að Dögurðará og bjó í Hvammi.
 Ketill fékk land af Auði frá Skraumuhlaupsá til Hörðadalsár og bjó á Ketilsstöðum.
 Hörður, skipverji Auðar, fékk Hörðadal.
 Vífill, leysingi Auðar, fékk Vífilsdal.
 Hundi, leysingi Auðar, fékk Hundadal.
 Sökkólfur, leysingi Auðar, fékk Sökkólfsdal og bjó á Breiðabólstað.
 Erpur Meldúnsson, leysingi Auðar, fékk Sauðafellslönd.
 Dala-Kollur Veðrar-Grímsson nam allan Laxárdal og allt að Haukadalsá.
 Kjallakur Bjarnarson nam land frá Dögurðará til Klofninga og bjó á Kjallaksstöðum.
 Geirmundur heljarskinn Hjörsson nam land á Skarðsströnd frá Fábeinsá til Klofasteina, auk þess Hornstrandir frá Rytum um Horn til Straumness. Hann hafði mörg bú.
 Þrándur mjóbeinn nam eyjar vestan Bjarneyjaflóa og bjó í Flatey.
 Steinólfur lági Hrólfsson nam land frá Klofasteinum til Grjótvallarmúla og bjó í Fagradal.
 Sléttu-Björn nam hinn vestra dal í Saurbæ með ráði Steinólfs. Hann bjó á Sléttu-Bjarnarstöðum.
 Gils skeiðarnef nam Gilsfjörð milli Ólafsdals og Króksfjarðarmúla. hann bjó á Kleifum.
 Þórarinn krókur nam Króksfjörð til Hafrafells frá Króksfjarðarnesi.
 Ketill ilbreiður Þorbjarnarson nam Berufjörð hjá Reykjanesi en hafði áður numið dalina vestan Arnarfjarðar milli Kópaness og Dufansdals.
 Úlfur skjálgi Högnason nam Reykjanes allt, milli Þorskafjarðar og Hafrafells.
 Hallsteinn Þórólfsson nam Þorskafjörð og bjó á Hallsteinsnesi.
 Þorbjörn loki Böðmóðsson nam Djúpafjörð og Grónes til Gufufjarðar.
 Ketill gufa Örlygsson nam Gufufjörð og Skálanes til Kollafjarðar.
 Kolli Hróaldsson nam Kollafjörð, Kvígandanes og Kvígandafjörð (Kvígindisfjörð).
 Nesja-Knjúkur Þórólfsson nam öll nes frá Kvígandafirði til Barðastrandar.
 Geirsteinn kjálki nam Kjálkafjörð og Hjarðarnes með ráði Nesja-Knjúks.
 Geirleifur Eiríksson nam Barðaströnd milli Vatnsfjarðar og Berghlíða.
 Ármóður rauði Þorbjarnarson, fóstbróðir Geirleifs, nam Rauðasand. 
 Þórólfur spör nam Patreksfjörð vestan megin, Breiðuvík, Látravík og Keflavík. Hann bjó á Hvallátrum.
 Þorbjörn tálkni Böðvarsson nam hálfan Patreksfjörð og Tálknafjörð til Kópaness með Skúma bróður sínum.
 Þorbjörn skúmi Böðvarsson nam hálfan Patreksfjörð og Tálknafjörð til Kópaness með Tálkna bróður sínum.
 Örn nam land í Arnarfirði en fluttist síðar til Eyjafjarðar (sjá Norðlendingafjórðung).
 Ánn rauðfeldur Grímsson keypti land af Erni milli Langaness og Stapa í Arnarfirði og bjó á Eyri.
 Dufan, leysingi Ánar, bjó í Dufansdal.
 Geirþjófur Valþjófsson nam Suðurfirði í Arnarfirði og bjó í Geirþjófsfirði.
 Eiríkur nam Keldudal sunnan Dýrafjarðar, Sléttanes og allt til Stapa.
 Vésteinn Végeirsson nam land milli Hálsa í Dýrafirði og bjó í Haukadal.
 Dýri nam Dýrafjörð og bjó að Hálsum.
 Þórður Víkingsson nam land norðan Dýrafjarðar milli Þúfu og Jarðfallsgils. Hann bjó í Alviðru.
 Ingjaldur Brúnason nam Ingjaldssand milli Hjallaness og Ófæru.
 Önundur Víkingsson nam Önundarfjörð og bjó á Eyri.
 Hallvarður súgandi nam Súgandafjörð og Skálavík til Stiga.
 Þuríður sundafyllir nam Bolungarvík með Völu-Steini syni sínum og bjó í Vatnsnesi.
 Völu-Steinn Þuríðarson nam Bolungarvík ásamt móður sinni og bjó í Vatnsnesi.
 Helgi Hrólfsson nam land í Skutulsfirði.
 Þórólfur brækir nam hluta af Skutulsfirði og Skálavík.
 Eyvindur kné nam Álftafjörð og Seyðisfjörð.
 Vébjörn Végeirsson Sygnakappi nam land milli Skötufjarðar og Hestfjarðar.
 Gunnsteinn Gunnbjarnarson nam Skötufjörð, Laugardal og Ögurvík til Mjóafjarðar með Halldóri bróður sínum.
 Halldór Gunnbjarnarson nam Skötufjörð, Laugardal og Ögurvík til Mjóafjarðar með Gunnsteini bróður sínum.
 Snæbjörn Eyvindarson nam land milli Mjóafjarðar og Langadalsár. Hann bjó í Vatnsfirði.
 Ólafur jafnakollur nam land frá Langadalsá til Sandeyrarár. Hann bjó í Unaðsdal.
 Þórólfur fasthaldi  nam land frá Sandeyrará til Gýgjarsporsár í Hrafnsfirði. Hann bjó að Snæfjöllum.
 Örlygur Böðvarsson fékk land og bú í Aðalvík af Geirmundi heljarskinni og eignaðist Jökulfirði.
 Skjalda-Björn Herfinnsson nam land frá Straumnesi til Dranga og bjó í Skjalda-Bjarnarvík. 
 Geirólfur bjó undir Geirólfsgnúpi að ráði Bjarnar.
 Þorvaldur Ásvaldsson nam Drangaland og Drangavík til Enginess. Hann bjó að Dröngum.
 Eyvindur Herröðarson nam Eyvindarfjörð.
 Ófeigur Herröðarson nam Ófeigsfjörð.
 Ingólfur Herröðarson nam Ingólfsfjörð.
 Eiríkur snara nam land frá Ingólfsfirði til Veiðileysu og bjó í Trékyllisvík.
 Önundur tréfótur Ófeigsson nam land frá Kleifum til Ófæru og bjó í Kaldbak.
 Björn nam Bjarnarfjörð.
 Steingrímur trölli nam Steingrímsfjörð allan og bjó í Tröllatungu.
 Kolli nam Kollafjörð og Skriðinsenni. Hann bjó undir Felli.
 Þorbjörn bitra nam Bitrufjörð.
 Bálki Blængsson nam Hrútafjörð allan og bjó á Bálkastöðum og í Bæ.
 Arndís auðga Steinólfsdóttir nam land í Hrútafirði út frá Borðeyri og bjó í Bæ.
 Grenjuður Hermundarson nam land í Hrútafirði inn af Borðeyri og bjó að Melum ásamt Þresti bróður sínum. 
 Þröstur Hermundarson nam land í Hrútafirði inn af Borðeyri og bjó að Melum ásamt Grenjuði bróður sínum. 

Við Hrútafjarðará tekur við Norðlendingafjórðungur.

 Tengt efni 
 Landnámsmenn á Íslandi (í stafrófsröð).
 Landnámsmenn í Sunnlendingafjórðungi
 Landnámsmenn í Norðlendingafjórðungi
 Landnámsmenn í Austfirðingafjórðungi

Flokkur:Listar tengdir sögu Íslands
Flokkur:Landnám Íslands